KOMISSION ASETUS (EY) N:o 1393/94,
annettu 17 päivänä kesäkuuta 1994,
sianliha-alan poikkeuksellisista markkinatukitoimenpiteistä Alankomaissa
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sianliha-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2759/75(1), sellaisena kuin se on viimeksi muutettuna asetuksella (ETY) N:o 1249/89(2), ja erityisesti sen 20 ja 22 artiklan toisen alakohdan,
sekä katsoo, että
joillakin Belgian tuotantoalueilla, jotka sijaitsevat Alankomaiden kanssa yhteisellä rajavyöhykkeellä, ilmenneen klassisen sikaruton vuoksi hollantilaiset viranomaiset ovat yhteisön toimenpiteistä klassisen sikaruton torjumiseksi 22 päivänä tammikuuta 1980 annetun neuvoston direktiivin 80/217/ETY(3), sellaisena kuin se on viimeksi muutettuna direktiivillä 93/384/ETY(4), 9 artiklan nojalla perustaneet valvontavyöhykkeitä; tästä johtuen elävien sikojen, tuoreen sianlihan ja lämpökäsittelemättömien sianlihapohjaisten tuotteiden kaupan pitäminen näillä vyöhykkeillä kielletään väliaikaisesti,
eläinlääkinnällisten toimenpiteiden soveltamisesta aiheutuvien tavaroiden vapaan liikkuvuuden rajoitukset saattavat vakavasti horjuttaa Alankomaiden sianlihamarkkinoita; tämän vuoksi on tarpeen toteuttaa poikkeukselliset markkinatukitoimenpiteet, jotka rajoitetaan taudin välittömiltä esiintymisalueilta tuleviin eläviin eläimiin ja joita sovelletaan ainoastaan ehdottoman välttämättömän ajan,
eläinkulkutaudin laajemman leviämisen ehkäisemiseksi olisi kyseisillä seuduilla tuotetut siat jätettävä ihmisravinnoksi käytettävien tuotteiden tavanomaisen jakelukaupan ulkopuolelle ja jalostettava ne muuksi kuin ihmisravinnoksi käytettäviksi tuotteiksi,
valvontavyöhykkeillä olisi vahvistettava elävien porsaiden ja sikojen ostohinta interventio-ostojen varalta; väärinkäytösten välttämiseksi olisi ostojen ulkopuolelle jätettävä porsasomavaraisilla tiloilla kasvatettavat porsaat,
olisi säädettävä siitä, että hollantilaiset viranomaiset toteuttavat kaikki tarvittavat tarkastus- ja valvontatoimenpiteet ja ilmoittavat niistä komissiolle, ja
tässä asetuksessa säädetyt toimenpiteet ovat sianlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1 Alankomaiden interventioelin ostaa 6 päivästä kesäkuuta 1994 alkaen eläviä sikoja, joiden keskipaino erää kohden on yhtä suuri tai suurempi kuin 110 kilogrammaa ja porsaita, joiden keskipaino erää kohden on yhtä suuri tai suurempi kuin 25 kilogrammaa.
2 Ensimmäisten 2800 elävän sian ja ensimmäisten 4200 porsaan osto rahoitetaan yhteisön budjetista.
3 Lisäksi Alankomaille annetaan lupa ostaa omalla kustannuksellaan ja tässä asetuksessa säädetyin edellytyksin seuraavat 1200 elävää sikaa ja 1800 porsasta.
2 artikla
1 Ostaa voidaan ainoastaan tämän asetuksen liitteessä tarkoitetuilla alueilla kasvatettuja sikoja ja porsaita, sikäli kuin Alankomaiden viranomaisten määräämiä eläinlääkintämääräyksiä edelleenkin sovelletaan näillä alueilla eläinten ostopäivänä.
2 Ostaa voidaan ainoastaan sellaisia porsaita, joita ei ole kasvatettu porsasomavaraisilla tiloilla tai joita ei voida käyttää porsasomavaraisten tilojen omiin tarpeisiin.
3 artikla
Eläimet on punnittava ja tapettava ostopäivänä siten, ettei eläinkulkutauti pääse leviämään.
Ne on viipymättä kuljetettava teurasjätteiden käsittelylaitokseen ja jalostettava CN-koodeihin 1501 00 11, 1506 00 00 ja 2301 10 00 kuuluviksi tuotteiksi.
Toimet on suoritettava Alankomaiden toimivaltaisten viranomaisten pysyvässä valvonnassa.
4 artikla
1 Niiden elävien sikojen, joiden keskipaino erää kohden on yhtä suuri tai suurempi kuin 110 kilogrammaa, ostohinnaksi tilalta lähdettäessä vahvistetaan 115 ecua 100 kilogramman teuraspainoa kohden.
Kun keskipaino erää kohden on pienempi kuin 110 kilogrammaa, mutta suurempi kuin 106 kilogrammaa, ostohinta on 98 ecua 100 kilogrammaa kohden.
Molemmissa tapauksissa ostohintaan sovelletaan kerrointa 0,83.
2 Porsaiden ostohinnaksi tilalta lähdettäessä vahvistetaan 36 ecua päätä kohden. Kun keskipaino erää kohden on pienempi kuin 25 kilogrammaa, mutta suurempi kuin 24 kilogrammaa, ostohinta on 31 ecua päätä kohden.
5 artikla
Alankomaiden toimivaltaisten viranomaisten on toteutettava kaikki tarvittavat toimenpiteet tämän asetuksen säännösten ja erityisesti 2 artiklassa tarkoitettujen säännösten noudattamisen varmistamiseksi. Viranomaisten on ilmoitettava niistä komissiolle mahdollisimman pian.
6 artikla
Alankomaiden toimivaltaisten viranomaisten on ilmoitettava komissiolle kunakin keskiviikkona seuraavat edeltävää viikkoa koskevat tiedot:
- ostettujen sikojen lukumäärä ja kokonaispaino,
- ostettujen porsaiden lukumäärä ja kokonaispaino,
7 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 6 päivästä kesäkuuta 1994.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä kesäkuuta 1994.